Document ID: 32011R0361

KOMISJONI RAKENDUSMÄÄRUS (EL) nr 361/2011,
13. aprill 2011,
mis käsitleb Enterococcus faecium NCIMB 10415 lubamist broilerkanade söödalisandina (loaomanik DSM Nutritional Products Ltd, keda esindab DSM Nutritional products Sp. z o.o) ning millega muudetakse määrust (EÜ) nr 943/2005
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamise kord ning selliste lubade andmise alused ja menetlused. Määruse artikliga 10 on ette nähtud nõukogu direktiivi 70/524/EMÜ alusel lubatud söödalisandite ümberhindamine (2).
(2)
Kooskõlas direktiiviga 70/524/EMÜ on lubatud kasutada valmistist Enterococcus faecium NCIMB 10415 söödalisandina ilma ajalise piiranguta kuni kuue kuu vanuste vasikate puhul komisjoni määrusega (EÜ) nr 1288/2004, (3) broilerkanade ja nuumsigade puhul komisjoni määrusega (EÜ) nr 943/2005, (4) emiste puhul komisjoni määrusega (EÜ) nr 1200/2005, (5) põrsaste puhul komisjoni määrusega (EÜ) nr 252/2006 (6) ning kasside ja koerte puhul komisjoni määrusega (EÜ) nr 102/2009 (7). Vastavalt määruse (EÜ) nr 1831/2003 artikli 10 lõike 1 punktile b kanti see söödalisand hiljem olemasoleva tootena ühenduse söödalisandite registrisse.
(3)
Määruse (EÜ) nr 1831/2003 artikli 10 lõike 2 alusel ja koostoimes nimetatud määruse artikliga 7 on esitatud Enterococcus faecium NCIMB 10415 kui broilerkanade söödalisandi ümberhindamise taotlus, milles taotletakse kõnealuse söödalisandi klassifitseerimist söödalisandite kategooriasse „zootehnilised lisandid”. Taotlusele on lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
(4)
Euroopa Toiduohutusamet (edaspidi „toiduohutusamet”) jõudis oma 22. juuni 2010. aasta arvamuses (8) järeldusele, et kavandatud kasutustingimuste korral ei avalda Enterococcus faecium NCIMB 10415 kahjulikku mõju loomade ja inimeste tervisele ega keskkonnale ning et nimetatud söödalisandi kasutamine võib suurendada broilerkanade lõplikku kehakaalu. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määrusega (EÜ) nr 1831/2003 asutatud Euroopa Liidu söödalisandite referentlabori aruande söödalisandi analüüsimeetodi kohta söödas.
(5)
Enterococcus faecium NCIMB 10415 hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse valmistise kasutamiseks käesoleva määruse I lisas esitatud tingimustel.
(6)
Kuna käesoleva määrusega antakse uus luba, tuleks määrusest (EÜ) nr 943/2005 broilerkanade valmistist Enterococcus faecium NCIMB 10415 käsitlev kanne kustutada.
(7)
Kuna söödalisandi kasutamise lubamise tingimuste muudatused ei ole seotud ohutusnõuetega, on asjakohane lubada söödalisandi eelsegude ja segasööda olemasolevate varude ärakasutamiseks üleminekuaega.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
I lisas nimetatud valmistist, mis kuulub söödalisandite kategooriasse „zootehnilised lisandid” ja funktsionaalrühma „soolestiku mikrofloorat tasakaalustavad ained”, lubatakse kasutada söödalisandina loomasöötades kõnealuses lisas esitatud tingimustel.
Artikkel 2
Määruse (EÜ) nr 943/2005 I lisa asendatakse käesoleva määruse II lisa tekstiga.
Artikkel 3
Söödalisandit Enterococcus faecium NCIMB 10415 sisaldavat eelsegu ja segasööta, mis on märgistatud kooskõlas direktiiviga 70/524/EMÜ, võib turule viia ning seda võib kasutada, kuni varud on lõppenud.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. aprill 2011

Labels: 0
17
6